Makedonija - 2004-03-03
Tragično nastradali makedonski predsjednik ostaće zapamćen kao čovjek koji je svoj politički autoritet koristio da smiri međuetničke na
Makedonija se 2001. godine suočila sa pobunom makedonskih Albanaca. Uz asistenciju NATO saveza, predsjednik Trajkovski je značajno doprinio uspostavljanju prekida oružanih sukoba i vodio razgovore predstavnika stranaka zastupljenih u makedonskom parlamentu koji su u avgustu 2001. kulminirali mirovnim sporazumom. Krajem te godine makedonska vlada je pripremila amandman na ustav kojim je počeo proces usvajanja zakonske regulative o pravima manjina u Makedoniji, uključujući i albansku zajednicu. Nakon parlamentarnih izbora održanih u septembru 2002. godine u sastav multietničke vladajuće koalicije ušao je i jedan predstavnik albanske stranke čiji su članovi, pored ostalih, bili i pobunjenici iz 2001. godine. Makadenskim ustavom sada su priznata prava manjinskih grupa. Albanski jezik je ozvaničen kao službeni jezik u makedonskom parlamentu i na osobnim dokumentima. Zabilježeno je i povećanje predstavnika manjina u vladajućim institucijama. Univerzitet u Tetovu je i zvanično visoko-obrazovna institucija na albanskom jeziku. Makedonija je ostvarila veliku političku stabilnost, istakao je američki državni sekretar Colin Powell, sjećajući se i svojih prvih dana na toj funkciji i tragično nastradalog predsjednika Trajkovskog: POWELL: Kada sam u januaru 2001. godine imenovan na funkciju državnog sekretara jedno od prvih pitanja sa kojima sam se morao nositi bila je kriza u Makedoniji. Zemlja se cijepala, a novi predsjednik - bio je to Boris Trajkovski - bio je pred ogromnim poteškoćama i velikim mukama kako riješiti probleme sa kojima se suočavao. Radili smo zajedno na tim problemima i Makedonija je sada država na stabilnim temeljima. Makedonija snažno podržava opći rat protiv terorizma, njeni vojnici nalaze se uz američke u Afganistanu i Iraku. Poginuli predsjednik Boris Trajkovski uložio je ogroman napor kako bi Makedonija bila primjer tolerancije i suživota u regionu, etnički veoma izmiješanom i raznolikom.